section_heading: Vojna karijera
paragraph_text: Peter von Hofmann rođen je 10. lipnja 1865. u Beču. Nakon završetka Terezijanske vojne akademije u Bečkom Novom Mjestu s činom poručnika služi od kolovoza 1884. u 34. pješačkoj pukovniji. Potom pohađa Vojnu akademiju u Beču, te po završetku iste služi u stožerima raznih jedinica. U studenom 1892. promaknut je u satnika, dok je čin bojnika dostigao u studenom 1898. godine. Od 1904. služi u 7. pješačkoj pukovniji kao zapovjednik bojne, da bi u svibnju 1905. bio premješten u 47. pješačku pukovniju. U studenom te iste godine unaprijeđen je u čin pukovnika. Od 1908. služi u ministarstvu rata, dok je u svibnju 1911. promaknut u čin general bojnika nakon čega preuzima zapovjedništvo nad 15. pješačkom brigadom. U travnju 1914. premješten je na službu u XI. korpus sa sjedištem u Lembergu na kojem mjestu dočekuje i početak Prvog svjetskog rata.